**PRIPREMA ZA IZVOĐENJE NASTAVNOGA SATA**

**DODATNA NASTAVA IZ HRVATSKOGA JEZIKA**

**Razred: 3.**

**Nastavno područje**: Hrvatski jezik

**Nastavna tema**: Imenice

**Ključni pojmovi**: imenice, opće i vlastite imenice, jednina i množina imenica

**Cilj:** Razlikovati imenice u tekstu od drugih vrsta riječi, odrediti imenicama broj, razlikovati opće i vlastite imenice.

**Zadatci nastave:**

1. **Obrazovni**: odrediti imenice kao vrstu riječi kojima imenujemo bića, stvari, pojave i mjesta, prema značenju odrediti opće i vlastite imenice, pravilno pisati opće i vlastite imenice, razlikovati jedninu i množinu imenica
2. **Funkcionalni**: naučeno znanje o imenicama primjenjivati tijekom rješavanja zadataka, razvijati apstraktno i logičko mišljenje, razvijati usmenu i pisanu komunikaciju
3. **Odgojni:** razvijati komunikacijske vještine, razvijati suradničke odnose, poticati zanimanje za pravilnu primjenu pravopisnih pravila

**Nastavne metode**: govorenje, slušanje, čitanje, rad na tekstu, pisanje

**Oblici nastave**: frontalni rad, individualni rad, rad u skupini, rad u paru

**Nastavna sredstva i pomagala**: pisanka, nastavni listići, zbirka pjesama (Balog, Zvonimir. 2000.*Veseli zemljopis*.)

**Korelacija:** Priroda i društvo

**Tijek nastavnoga sata**

1. **Motivacija**

Učenici igraju igru *Grad, selo, država*. Učenicima podijelimo tablice na kojima su upisani pojmovi koje oni upisuju. Jedan učenik u sebi govori abecedu, kad učitelj kaže *Stop!*, učenik glasno govori do kojega je glasa došao. Taj je glas početno slovo riječi koje učenici upisuju u tablicu. Igra se provodi pet puta.

|  |  |  |  |  |
| --- | --- | --- | --- | --- |
| GRAD | SELO | DRŽAVA | ŽIVOTINJA | BILJKA |
|  |  |  |  |  |

Nakon svakoga reda učenici čitaju svoje zapise, riječi koje su točne značenjem i točno pravopisno napisane, boduju se s 10 bodova. Ako više učenika ima istu riječ, boduje se s 5 bodova.

Učenici igru igraju u nekoliko skupina, u skupinama su tri ili četiri učenika.

Na kraju igre bodovi se zbrajaju, proglašava se pobjednik.

Nakon proglašenja pobjednika s učenicima se povede razgovor: Koju ste vrstu riječi upisivali u tablice? Što su imenice? Zašto ste neke imenice upisivali velikim, a neke malim početnim slovom?

1. **Rad na jezičnometodičkome predlošku**

Učitelj interpretativno čita pjesmu *Bosut* koju je napisao Zvonimir Balog. Nakon čitanja slijedi kratka objava doživljaja: Što vam se posebno svidjelo u pjesmi? Znate li što je Bosut? Gdje se Bosut nalazi?

Učenici dobivaju pjesmu Zvonimira Baloga *Bosut* napisanu na listiću. Nakon kratkoga čitanja u sebi, jedan učenik pročita pjesmu naglas. Pjesma se kratko usmeno analizira: Kakav je Bosut? Pročitajte usporedbu koja to dokazuje. Kroz koja mjesta Bosut prolazi? Od čega je Bosut zelen? Što se noću događa na Bosutu? Kako se Bosut udvara Savi?

Iz pjesme učenici u tablicu prepisuju opće i vlastite imenice. Kad su gotovi, rad se frontalno analizira vodeći računa o točnome odabiru općih i vlastitih imenica kao i o pisanju velikoga slova.

Nakon provjere točnosti pisanja vlastitih i općih imenica, učenici iz pjesme ispisuju sve imenice u množini te ih preoblikuju u jedninu. Taj zadatak učenici rade u paru.

Provjera točnosti obavlja se tako da parovi zamijene bilježnice.

1. **Usustavljivanje jezičnih sadržaja**

Svaki učenik dobiva dopunjaljku koju samostalno rješava i provjerava znanje utvrđeno na satu.

Imenice su riječi kojima imenujemo bića, \_\_\_\_\_\_\_\_\_\_\_\_\_\_\_, mjesta i \_\_\_\_\_\_\_\_\_\_\_\_\_\_\_\_\_. Imenice koje znače jedno određeno biće, stvar ili pojavu zovu se \_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_. Imenice koje određuju više istovrsnih bića, stvari, pojava i mjesta nazivamo \_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_. Imenice prema broju mogu biti u \_\_\_\_\_\_\_\_\_\_\_\_\_\_\_\_\_\_ i \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

**Prilog**

**BOSUT**

Bosut je lijen

Kao udav kad proguta plijen.

Tek kad kiša curi

Malo požuri.

Pod krošnje vrba i hrastova klisne

Da ne pokisne.

I premda gmiže u isto vrijeme

U Cernu, Rokovce i Vinkovce stiže:

Kroz istočnu Slavoniju Bosut

Odjednom je prosut.

Boja mu je od livada i šuma zelena.

Bosut je zrcalo divljih svinja i jelena.

Noću nebo u nj zuri,

Raspoređujuć zvijezde po frizuri.

Kad Bosut udvara Savi,

Cvjetove lopoča pospe po glavi,

Tada je Bosut cvjetovima posut,

Tada je Bosut pticama osut.

**Zvonimir Balog**